Vruntlike gruet myt heyl vurscreven. Ersamen heren, borghermestere unde ratlude der stat van Revel, sunderlinghe gude vrundes. Juwer ersamheit gelivet to weten, dat ik juwen brieff, den gy my santen by Korde, juwes stades denre, wol vernomen heb, inholdende van den boeven unde roevers, dye dye Russen over boert gehouwen hebben unde de gueder genomen. Des so wetet, dat ik myn bot unde deners uytsante, so vro als ik vernam, dat se hiir in den scheren weren, er ik juwen brieff kreghe; ok screff ik an den vaghet to Abo umme disse vurscreven boeven unde roevers. Wat antwerdes he my wnderscreff, dat sal jw Kort wol muntliken berichten; wes he jw darup gescreven heft, dat is vor sich. Ok als ik jw laetsten toonboet, dat gy verhegheden unde verdedigheden alle boeven unde schelke, dar gy my weder up onboeden, gy hedden ene vrye stat. Dar sammalt sich allerhande selscop, dye dar schelke unde boeven syn unde roven uppe jw unde uppe des kopmans hals unde der gemeyner hensesteden unde ok up mynen hals mede, des gy onderwiilen wol wat beteren mochten. Doch ik sy nu up der reysen to Sweden wart, Got geve beholden reyse. Wanner ik wete, war ik my sette, so wyl ik [it] apenbaren unde verclaren vor mynen heren deme koninge unde den rikesrade van Sweden unde wyl gherne gude naberscop unde vruntscap holden, als ik altiit gherne doe. Yterliken kan jw Korde muntliiken berichten. Hiirmede bevele ik juwe ersamhet deme almechtigen Gade. Gescreven to Rasaborgh des dinxdages vor des hillighen cruces dagh anno 41. Kristern Niclisson ritter, drosset in Sweden unde hovetman uppe Wiborgh. Adress: An den ersamen heren, borgermestere unde ratlude der stat van Revel, kome disse brieff myt gantzer werdicheyt.